KOMISIJOS ATASKAITA EUROPOS PARLAMENTUI IR TARYBAI dėl Europos Sąjungos ir Jungtinių Amerikos Valstijų susitarimo dėl keleivio duomenų įrašų naudojimo ir perdavimo Jungtinių Valstijų Vidaus saugumo departamentui įgyvendinimo bendros peržiūros /* COM/2013/0844 final */





KOMISIJOS ATASKAITA EUROPOS KOMISIJAI IR TARYBAI dėl Europos Sąjungos ir Jungtinių Amerikos Valstijų susitarimo dėl keleivio duomenų įrašų naudojimo ir perdavimo Jungtinių Valstijų Vidaus saugumo departamentui įgyvendinimo bendros peržiūros 2012 m. liepos 1 d. įsigaliojo dabartinis Europos Sąjungos ir Jungtinių Amerikos Valstijų susitarimas dėl keleivio duomenų įrašų naudojimo ir perdavimo Jungtinių Valstijų Vidaus saugumo departamentui. Susitarime numatyta, kad praėjus metams po jo įsigaliojimo atliekama pirma bendra peržiūra, o vėliau jos atliekamos reguliariai pagal bendrą susitarimą. Ši bendra peržiūra buvo atlikta Vašingtone 2013 m. liepos 8 ir 9 d. Joje daugiausia dėmesio skirta Susitarimo įgyvendinimui, ypač keleivio duomenų įrašų (PNR) perdavimo metodui ir PNR tolesnio perdavimo, kaip nustatyta atitinkamuose Susitarimo straipsniuose ir remiantis Susitarimo 18 konstatuojamąja dalimi. Bendra peržiūra grindžiama metodika, kurią parengė ES ir JAV grupės dėl 2004 m. PNR susitarimo pirmos bendros peržiūros, atliktos 2005 m. rugsėjo mėn. Pagal šią metodiką pirmu etapu Europos Komisija prieš atliekant bendrą peržiūrą nusiuntė JAV Vidaus saugumo departamentui klausimyną. Prieš atliekant peržiūrą Vidaus saugumo departamentas raštu pateikė atsakymus į klausimyno klausimus. Antru etapu ES grupė apsilankė Vidaus saugumo departamente. Trečiu etapu surengtas Vidaus saugumo departamento, JAV teisingumo departamento, JAV Valstybės departamento, ES grupės ir Vidaus saugumo departamento privatumo reikalų biuro (DHS Privacy Office) atstovų susitikimas, kurio metu buvo išsamiai aptartas Susitarimo įgyvendinimas. Prieš atliekant bendrą peržiūrą Vidaus saugumo departamento privatumo reikalų biuras atliko vidinę peržiūrą, kurioje nagrinėta, kaip Vidaus saugumo departamentas įgyvendina Susitarimą. Ši peržiūra atlikta siekiant nustatyti, ar Vidaus saugumo departamentas veikia laikydamasis Susitarimo su ES standartų ir nurodymų. ES grupė nustatė, kad Vidaus saugumo departamentas įgyvendina Susitarimą vadovaudamasis jame nustatytomis sąlygomis. Pvz., Vidaus saugumo departamentas naudoja veiksmingus filtrus, leidžiančius išfiltruoti duomenis, kurie neturi sąsajų su JAV, ir PNR duomenis, kurie nepriskiriami prie Susitarimo priede nurodytų 19 PNR kategorijų. Laikomasi reikalavimų dėl neskelbtinų duomenų užmaskavimo ir ištrynimo, ir Vidaus saugumo departamentas nurodė, kad jis niekada veiklos tikslais nėra pasinaudojęs neskelbtinais duomenimis. Vidaus saugumo departamentas taip pat vykdo įsipareigojimus, susijusius su keleivių teisėmis, visų pirma teikia keleiviams tinkamą informaciją ir be išimčių įgyvendina prieigos teisę. Tačiau tai vertinti reikėtų atsižvelgiant į toliau pateiktą ketvirtą rekomendaciją, kurioje kalbama apie didesnio skaidrumo poreikį keleiviams numatytų žalos atlyginimo mechanizmų srityje. Vidaus saugumo departamentas keičiasi tvarkomais duomenimis su kitomis vidaus agentūromis vadovaudamasis šiuo Susitarimu. Duomenims keičiamasi kiekvienu atveju atskirai, ji registruojama ir ja keičiamasi pagal rašytinius susitarimus. Duomenų keitimasis su trečiosiomis šalimis irgi aiškinamas griežtai ir vadovaujantis šiuo Susitarimu. Nurodoma tokia bendra rekomendacija – patariama numatyti, kad prieš kitą bendrą peržiūrą Vidaus saugumo departamento privatumo reikalų biuras atliktų kitą vidinę Susitarimo peržiūrą. Abi pusės kitą bendrą peržiūrą pasiūlė atlikti pirmą 2015 m. pusmetį. Taip pat rekomenduojama kuo greičiau ir bet kokiu atveju iki 2014 m. liepos 1 d. užtikrinti visišką perėjimą prie duomenų eksporto metodo („push“ method), kaip reikalaujama pagal Susitarimo 15 straipsnio 4 dalį. Be to, rekomenduojama, kad JAV ir ES veiktų kartu skatindamos naudotis IATA, oro linijų ir vyriausybių parengtais bendraisiais perdavimo standartais, ypač PNRGOV standartu. Šiuo atveju skatintinama, kad po IATA diskusijų dėl bendrojo duomenų eksporto standarto taip pat būtų priimtas ad hoc duomenų eksporto bendrasis standartas. Susitarimas yra įgyvendinamas, bet jį dar reikia šiek tiek patobulinti. Pirmas dalykas – tai šešių mėnesių laikotarpio, nuo kurio pagal Susitarimo 8 straipsnio 1 dalį nuasmeninami PNR, pradžia. Šiuo metu šis laikotarpis pradedamas skaičiuoti tik nuo paskutinio PNR atnaujinimo Vidaus saugumo departamento automatinėje tikslinėje sistemoje (ATS), kurioje laikomi PNR, o ne nuo PNR įkėlimo į ATS. Rekomenduojama šešių mėnesių laikotarpį pradėti skaičiuoti nuo PNR įkėlimo į ATS dienos (vadinamosios ATS įkelties dienos) – tai yra pirmos duomenų saugojimo ATS dienos, užuot taikius dabartinę praktiką, pagal kurią šešių mėnesių laikotarpio pradžia yra pavėlinama (iki paskutinio PNR atnaujinimo ATS sistemoje). Antra, turėtų būti atkreiptas ypatingas dėmesys į ad hoc importo metodą („pull“ method). Rekomenduojama, kad Vidaus saugumo departamentas ne tik toliau registruotų duomenis, bet ir užregistruotų motyvą, dėl kurio kiekvienu konkrečiu atveju buvo taikomas ad hoc importo metodas. Tai leistų geriau įvertinti tokio metodo naudojimo proporcingumą ir atlikti veiksmingesnį jo naudojimo auditą, nes jis numatomas kaip taisyklės išimtis. Trečia, reikalaujama, kad Vidaus saugumo departamentas laikytųsi abipusiškumo įsipareigojimo ir su valstybėmis narėmis, o tinkamais atvejais, su Europolu ir Eurojustu aktyviai dalintųsi atskirais PNR ir analitine informacija, gaunama iš PNR duomenų. Ketvirta, rekomenduojama skaidriau nušviesti pagal JAV teisę numatytus žalos atlyginimo mechanizmus. Toks skaidrumas turėtų suteikti galimybę keleiviams, kurie nėra JAV piliečiai ar teisėti rezidentai, užginčyti Vidaus saugumo departamento sprendimus, susijusius su PNR duomenų naudojimu, ypač tais atvejais, kai pasinaudojus tokiais duomenimis gali būti pateikta rekomendacija neleisti vežėjams įlaipinti keleivių. Galiausiai, Vidaus saugumo departamentas taip pat įgyvendino priemones, kurios viršija Susitarimo reikalavimus. Vidaus saugumo departamentas numatė, kad gavęs prieigą prie neskelbtinų PNR apie tai per 48 val. informuos Europos Komisiją. Vidaus saugumo departamentas nustatė naują procedūrą, pagal kurią kas ketvirtį prižiūrimas ir peržiūrimas ATS įdiegimas ir peržiūrimi visi keleivių profiliavimo scenarijai, analizės ir taisyklės siekiant užtikrinti, kad jie būtų proporcingi ir būtų padarytas kuo mažesnis poveikis sąžiningų keliautojų pilietinėms teisėms, pilietinėms laisvėms ir privatumui ir keleiviai nebūtų diskriminuojami. Nepažeidžiant 23 straipsnio 1 dalies dėl Susitarimo bendro įvertinimo, praėjus ketveriems metams po jo įsigaliojimo, preliminariai apsvarsčius klausimą, ar PNR naudojami tam, kad būtų remiama kova su terorizmu ir kitais tarptautinio pobūdžio nusikaltimais, paaiškėjo, kad PNR Vidaus saugumo departamentui suteikia galimybę atlikti keleivių vertinimą iki jų išvykimo likus ne mažiau kaip 96 val. Taip Vidaus saugumo departamentui suteikiama pakankamai laiko prieš keleivio atvykimą atlikti visas bendrąsias patikras ir pasirengti imtis atsakomųjų veiksmų. Tokiu būdu pasinaudojęs duomenimis Vidaus saugumo departamentas gali lengviau nuspręsti, ar leisti įlaipinti konkretų keleivį, ar ne. Taip pat Vidaus saugumo departamentui suteikiama galimybė atlikti rizikos vertinimus, grindžiamus pagal scenarijus parengtomis profiliavimo taisyklėmis, kad būtų nustatyti „nežinomi“ potencialiai didelę riziką keliantys asmenys. Be to, PNR suteikia galimybę nustatyti sąsajas tarp keleivių ir identifikuoti nusikaltėlius, kurie priklauso tai pačiai organizuotai nusikalstamai grupuotei. Pasak Vidaus saugumo departamento, PNR taip pat sėkmingai naudojami nustatant nusikaltėlių elgsenos kelionės metu tendencijas, pvz., suprantant, kokiais maršrutais jie keliauja. Prie šio komunikato pridedamą bendros peržiūros ataskaitą sudaro trys skyriai. 1 skyriuje apžvelgiama bendroji informacija apie peržiūrą, peržiūros atlikimo tikslas ir procedūriniai aspektai. 2 skyriuje pateikiamos bendros peržiūros pagrindinės išvados ir klausimai, kuriuos toliau turėtų spręsti Vidaus saugumo departamentas. Šis skyrius papildytas A priedu, kuriame pateiktas klausimynas ir Vidaus saugumo departamento atsakymai. 3 skyriuje taip pat pateiktos bendros išvados, susijusios su peržiūros atlikimu. B priede nurodyta peržiūrą atlikusių ES ir JAV grupių sudėtis.